1

ОТЧЕТ ЗА ДЕЙНОСТТА НА НАРОДНО ЧИТАЛИЩЕ “СЪЗНАНИЕ – 1927”

 ПРЕЗ 2019г.

 **Читалищата са признати от ЮНЕСКО като уникална българска институция и единствена в света културно просветна форма.**

 Те са онзи символ от Българското възраждане, когато се формирахме като нация със свои училища, културни средища, независима църква и политическа свобода.

 Читалищата са живото културно наследство със самобитна култура, своя писменост и книжнина, със самосъзнание за народностно единение.

 През 2019 г. НЧ ”Съзнание-1927” постигна добри резултати от плануваните дейности за годината.

 Маскарадна група “Черните кукери” и Група за изворен фолклор /ГИФ/ “Росна китка” отново се отличиха с активна дейност и добри постижения в местния културен живот и извън него.

 Остават и изявите на двете детски групи : Група “Лазарки” и Група “Коледари”.

 Маскарадна група „Черните кукери” за пореден път участва в XXVIII-я Международен фестивал на маскарадните игри „СУРВА” гр. Перник и стана носител на сребърен медал за маски и костюми.

 През март кукерите участваха отново във Фестивала „Кукерландия“ Ямбол и Фестивала на маскарадните игри – Стара Загора – и от двете си изяви се завърнаха с втора награда.

 Беше отбелязан и местния празник Сирни Заговезни в с. Веселиново, където по стара традиция на този ден се кукерува. Кукерите обикалят селото, посещават всеки дом и благославят за берекет, здраве и прогонване на злите сили. След приключване обиколката в селото, групата гостува за празника в гр. Смядово по покана на кмета на общината г- жа Иванка Петрова.

 През месец април беше поредното гостуване на „Черните кукери” на Варненския карнавал като специални гости с гарантирана специална награда.

 С активното участие на Групата за изворен фолклор „Росна китка” бяха отбелязани Бабинден, Трифон Зарезан, Първа пролет.

 На 1 март – по стара традиция Баба Марта, посети всички институции и завърза мартенички на персонала, а също така и на всички, които срещаше по улиците подари мартеници.

 Селото бе украсено красиво за празника.

 В празничния концерт посветен на 8 – март – Международен ден на жената , наред

ГИФ „Росна китка” взеха участие и потребителите от Центъра за настаняване от семеен тип с. Веселиново и Дом за хора с психични увреждания с. Черни връх.

 Групата имаше изяви и извън селото:

* Фолклорен събор „Алеково пее песните на Димитрина Кунева” – 29.06.2019 г. с. Алеково, общ. Алфатар - трето място;
* Национален фолклорен фестивал за двугласно пеене и народна песен с международно участие гр.Неделино, обл. Смолян – 6, 7 и 8 септември 2019 г. – златен медал;

 Отбелязан беше и Еньовден с бране на билки, зажънване и обичая „ЯНЯ”.

2

 Новият творчески сезон бе открит с гостуване на самодейците в НЧ "Просвета -1880" с . Ивански съвместно с читалищата на селата Мараш и Васил Друмево.

 Честван беше и 1 ноември - един голям празник - Ден ознаменуващ делото на българските просветители, книжовници, революционери и свети будители на възраждащия се национален дух, стремеж към образование и култура.

 Положени бяха цветя пред паметните плочи на нашата съгражданка Гинка Янева Георгиева - учителка по професия, посветила себе си на трудната мисия да ограмотява децата в един от най-нуждаещите се райони на България по онова време- Източните Родопи /годината е 1956/ - загинала само на 18 години и на Желю Желев – първия демократично избран президент на България, роден в село Веселиново.
 Концерта, посветен на Коледните празници също беше с участието на ГИФ „Росна китка”. Участие взеха и самодейците от НЧ  "Просвета - 1928" с. Риш и потребителите от Центъра за настаняване от семеен тип с. Веселиново.

Веселбата продължи с почерпка, хора, томбола и забавни игри.

 На Лазаровден красивите лазарки огласиха селото за празника с песни, пяха и играха във всяка посетена къща. Всеки дом гостоприемно беше отворил врати да посрещне усмихнатите деца, които благославяха стопаните за здраве и берекет.

 През отчетния период имаше изложби на великденски яйца, мартеници и новогодишна украса, изработени и оформени от детска група „Измайстори си сам”.

 Библиотечната дейност се характеризира с провеждането на литературни четения, изложби, витрини свързани с бележити дати и годишнини и витрини с новите книги.

 Под формата на витрини и литературни четения се отбелязаха :

* 146 години от обесването на Васил Левски -18.02.2019;
* 40 години от смъртта на Емилиян Станев -15.03.2019;
* Ден на българската просвета и култура и на славянската писменост;
* Седмица на детската книга – 03-10.06.2019;
* 105 години от смъртта на Яворов - 16.10.2019;

 Продължава да работи добре програмата „ГЛОБАЛНИ БИБЛИОТЕКИ – БЪЛГАРИЯ” - инициатива създадена от фондация “Бил и Мелинда Гейтс”, чрез която беше осигурен първият и единствен Интернет за ползване от населението.

 Тя допринася за увеличаване броя на посещенията в библиотеката, на раздадената литература, броя на читателите. Децата посещават библиотеката във връзка с учебните занятия – изготвят презентации, търсят материали по различни учебни предмети. Посетителите използват компютрите да контактуват с близките си в чужбина, да се забавляват и т.н.

 В библиотеката се обучават на работа с Интернет и работа по различни видове програми и малки и големи. Копирните услуги също са изключително полезни и необходими за населението. Изготвят се молби за работа, CV, предоставят се и се попълват документи, търси се актуална информация, подготвят се материали за предстоящи културни мероприятия, правят се прожекции с мултимедия по определени поводи.

 Библиотечният фонд се състои от 7 258 регистрационни единици, новонабавени библиотечни документи – 230 бр.; абонирани заглавия – 6 бр.; отчислени - 159 регистрацонни единици.; заети – 1 243 регистрацонни единици;

уникални потребители ползвали услугата в библиотеката 211 като от тях читателите са 117, посещения - 2 991, от които 1 877 по програма „Глобални библиотеки” в компютърната зала.

3

 Все още има проблеми с връщането на раздадената литература. Не

се спазват посочените срокове и заетата литература се задържа за много дълъг период от време у читателя. Необходима е по голяма дисциплинираност и отговорност от страна на читателя в това отношение.

 Финансирането на библиотеката е приблизително 644.58 лв. от държавна субсидия, от собствени приходи - 31.50 лв., от дарения /под формата на книги/ - 80.00 лв.; от спечелени проекти – 2 082.41 лв. Средствата са използвани за консумативи на библиотеката, Интернет, нова литература, абонамент, поддръжка на сканиращо устройство и др.

 Проектите, по които кандидатства читалището през 2019 г. са:

* Проект „Българските библиотеки – съвременни центрове за четене и информираност” към Министерство на културата – първа и втора сесия;
* „Култът към Дионис – жив и днес в кукерските игри” към Национален фонд култура.

 И трите проекта бяха одобрени.

 Двата проекта към Министерство на културата са на стойност 2 082,41 лв. като бяха закупени 198 броя книги: специализирана и художествена литература за деца и възрастни.

 Проекта „Култът към Дионис – жив и днес в кукерските игри” е към Национален фонд култура модул „Съхранение и популяризиране на културно наследство”.
 Национален фонд „Култура“ подкрепя на национално ниво създаването, развитието и разпространението на българската култура и изкуство в страната и чужбина.
 Проектът на НЧ „Съзнание-1927”, именуван „Култът към Дионис – жив и днес в кукерските игри” е с период на реализация до 30.06.2020 година.
Целта е привличане повече участници в читалищната дейност, запазване интереса към българските културни ценности и специално към обичая пресъздаван от "Черните кукери". Така ще създадем у подрастващите необходимостта от съхранение и популяризиране културната уникалност и самобитност на Веселиново. С реализирането на проекта ще осъществим някои основни цели за запазване на местната традиция, за това в него са заложени насърчаване съхранението на местната култура и обичаи, характерни за селото ни.
 Проектът е на стойност 7 000 лева. Бяха изготвени рекламни материали: дипляни, постери, рекламен клип, закупени мъжки народни носии, цървули и колани за кукерите.
По време на реализацията на проекта са планувани редица изяви на Маскарадна група „Черните кукери” в Международни маскарадни фестивали, а също и изяви на местно ниво, свързани с местните традиции. Една от изявите на Маскарадна група „Черните кукери” е участието в Международния маскараден фестивал „Кукерландия -2020”.

В рамките на фестивала се провежда и Национален кукерски празник „Кукериада”. Участието на групата бе реализирано с носиите, коланите и цървулите по проекта.

 По въпроса със състоянието на материалната база има огромна разлика в сравнение с предишната година– извършен бе цялостен ремонт на

покрива на сградата на библиотеката: препокриване с нови цигли, смяна на ламперия, обшиване на комини, поставяне на нови улуци и водостоци със средства от читалището и Община Смядово.

 Социалната политика на читалището е свързана с работа с различни възрастови

4

групи, работа с хора с увреждания, малцинства.

 Полагат се усилия за осигуряване на равнопоставен достъп до информация, знания и комуникации с цел подобряване качеството на техния живот и тяхното пълноценно и ефективно участие и включване в обществения живот.

 Творческата дейност, която развиват читалищата допринася за изграждането на социална среда за общуване и приобщаване на хората от третата възраст. Осигурява се предаване на традиционни знания и умения между поколенията.

 Съществена част от дейността на читалището е съсредоточена на работата с хора с умствена изостаналост, които са настанени в съществуващия Център за настаняване от семеен тип в селото. При всяка възможност хората в неравностойно положение се включват в обществения живот – участват в мероприятията организирани от читалището, редовно посещават библиотеката, от своя страна читалището организира посещения при тях по различни поводи.

 Читалището е организацията, която се докосва до непосредствените проблеми и потребности на местните хора.

 Разширява се кръга на партньорските организации, на контактите с читалища, привличат се на нови хора към доброволен труд, нови участници в културния живот на селото – деца, младежи и възрастни.

 Поколения наред, читалищата са символ на народната памет и силния български дух. През трудни времена читалището е успяло да сплоти народа и да превърне традициите в символ на вековна мъдрост.

 В нашия съвременен свят, подложен на множество влияния от западни народи и култури, читалищата, особено в малките населени места, играят ролята на**средища, където се пазят уникални традиции.** Там от стари на млади се предават вековни занаяти, песни, приказки, поверия, съхранява се връзката с българските корени. В основата на едно стабилно общество винаги стои опазването на нематериалните културни белези.

 „Не се гаси туй, що не гасне!“.Така пише Вазов в своето безсмъртно стихотворение. Много често използваме това изречение, когато става дума за усилия, чиито плод хората са готови да берат, независимо от трудностите по пътя си.

 Изготвил: М.Трифонова

 /чит.секретар/